钦定古今图书集成/明伦汇编/氏族典/第235卷 > 张臶
## 钦定古今图书集成/明伦汇编/氏族典/第235卷 > 张臶

按《魏志管宁传》：“钜鹿张臶，字子明，少游太学，学兼内
外，后归乡里，袁绍前后辟命不应，移居上党。并州牧
高干表除乐平令，不就，遁徙常山，门徒且数百人，迁
居任县。太祖为丞相，辟不诣。太和中，诏求隐学之士
能消灾复异者，郡累上臶发遣，老病不行。广平太守
卢毓，到官三日，纲纪白承前致版谒臶，毓教曰：‘张先
生所谓上不事天子，下不友诸侯’者也，岂此版谒所
可光饰哉！但遣主簿奉书，致羊酒之礼。”青龙四年辛
亥诏书，“张掖郡元川溢涌，激波奋荡，宝石负图，状像
灵龟，宅于川西，嶷然磐峙，仓质素章，麟凤龙马，焕炳
成形，文字告命，粲然著明。”太史令高堂隆上言：“古皇
圣帝所未尝蒙，实有魏之祯命，东序”之世宝事班天
下，任令于绰。连赍以问臶，臶密谓绰曰：“夫神以知来，
不追已往，祯祥先见，而后废兴从之。汉已久亡，魏已
得之，何所追兴征祥乎？此石当今之变异，而将来之
祯瑞也。”正始元年，戴鵀之鸟巢臶门阴。臶告门人曰：
“夫戴鵀阳鸟，而巢门阴，此凶祥也。”乃援琴歌咏，作诗
二篇，旬日而卒。时年一百五岁。